Úkraínski herinn hefur staðfest að borgin Lysytsjansk, síðasta vígi Úkraínumanna í Luhanskhéraði í landinu austanverðu, sé fallin í hendur rússneska innrásarliðsins. Úkraínuforseti heitir því að herliðið snúi aftur.
Miklir og blóðugir bardagar hafa staðið um borgina vikum saman sem hefur kostað mikið mannfall í herjum beggja. Herforingjaráðið sagði yfirburði rússneska herliðsins hafa verið of mikla, þeir hefðu fleiri hermenn, fleiri fallbyssur og flugvélar. Mikilvægt væri að bjarga lífi úkraínskra hermanna og því hefði verið ákveðið að hopa. Volodymyr Zelensky Úkraínuforseti hét því í daglegu ávarpi sínu að Úkraínumenn sneru aftur til Lysytsjansk vegna herkænsku sinnar og ekki síður vegna þess að hernum berist nú stórar sendingar nútímavopna.
Að minnsta kosti sex fórust í sprengjuárás á borgina Slovjansk sem Úkraínumenn ráða í Donetskhéraði. Vika er síðan borgin Severodonetsk í Luhansk féll í hendur innrásarliðsins. Skömmu áður en Vladimír Pútín Rússlandsforseti fyrirskipaði innrás í Úkraínu viðurkenndi hann héruðin tvö sem sjálfstæð ríki en aðskilnaðarsinnar þar hliðhollir Rússum hafa barist við Úkraínuher frá árinu 2014.
Borgin Lysyt-sjansk, síðasta vígi Úkraínumanna í Luhanskhéraði, er fallin í hendur Rússa. 